Meddelelse om indledning af en delvis interimsundersøgelse af antisubsidieforanstaltningerne vedrørende importen af polyethylenterephthalatfolie (PET-folie) med oprindelse i Indien

(2002/C 154/02)

Kommissionen har modtaget en anmodning om en delvis interimsundersøgelse i henhold til artikel 19 i Rådets forordning (EF) nr. 2026/97(1) (i det følgende benævnt "grundforordningen").

1. Anmodning om en fornyet undersøgelse

Anmodningen er indgivet af en indisk eksportør, Polyplex Corporation Limited (i det følgende benævnt "ansøgeren").

Anmodningen er begrænset til foranstaltningens form og navnlig til en undersøgelse af, hvorvidt et tilsagn fra ansøgeren kan godtages.

2. Vare

Den vare, der er omfattet af undersøgelsen, er polyethylenterephthalatfolie (PET-folie) med oprindelse i Indien (i det følgende benævnt "den pågældende vare"), der i øjeblikket tariferes under KN-kode ex 3920 62 19 og ex 3920 62 90. Disse koder angives kun til orientering.

3. Gældende foranstaltninger

De gældende foranstaltninger er en endelig udligningstold på importen af polyethylenterephthalatfolie (PET-folie) med oprindelse i Indien, indført ved Rådets forordning (EF) nr. 2597/1999(2).

4. Årsagerne til den fornyede undersøgelse

Ansøgeren oplyser, at et tilsagn af samme art, som er blevet godtaget i en efterfølgende antidumpingprocedure(3), vil afhjælpe de skadelige virkninger af subsidieringen, og at et sådant tilsagn kan overvåges. Ansøgeren er villig til at afgive et sådant tilsagn. Det er derfor berettiget at foretage en fornyet undersøgelse af foranstaltningens form.

5. Procedure

Kommissionen har efter høring af Det Rådgivende Udvalg fastslået, at der foreligger tilstrækkelige beviser til at berettige, at der indledes en delvis interimsundersøgelse, og den indleder en fornyet undersøgelse i henhold til artikel 19 i grundforordningen, begrænset til en undersøgelse af, hvorvidt et tilsagn fra ansøgeren kan godtages.

a) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende spørgeskemaer til ansøgeren og til myndighederne i det pågældende eksportland. Disse oplysninger og dokumentation til støtte herfor skal være Kommissionen i hænde inden for den frist, der er fastsat i denne meddelelses punkt 6.a.

b) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentation til støtte herfor skal være Kommissionen i hænde inden for den frist, der er fastsat i denne meddelelses punkt 6.a.

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6.b.

6. Frister

a) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen.

b) Høringer

Interesserede parter kan også anmode om at blive hørt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post-adresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat B

J 79 5/16 B - 1049 Bruxelles Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 28 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT L 288 af 21.10.1997, s. 1.

(2) EFT L 316 af 10.12.1999, s. 1.

(3) Der blev ved Rådets forordning (EF) nr. 1676/2001 (EFT L 227 af 23.8.2001, s. 1) indført en endelig antidumpingtold på importen af PET-folie med oprindelse i bl.a. Indien, og der blev i denne forbindelse godtaget tilsagn ved Kommissionens afgørelse 2001/645/EF (EFT L 227 af 23.8.2001, s. 56).